Globe icon.**Geografisk omfang:** Perspektivet og/eller eksemplene i denne artikkelen/seksjonen fokuserer på norske forhold og representerer ikke et globalt ståsted.

Malaysisk e-sport-konkurranse i 2019.
**E-sport** (forkortelse for *elektronisk sport*) er videospill i en formalisert form for konkurranse eller prestasjonsutøvelse. All sportslig aktivitet som benytter datamaskiner og ofte datanettverk som direkte regelgivende forutsetning for spillet som utøves gjelder som e-sport. E-sport involverer alltid mennesker, men kan også bestå av kun datamaskiner som direkte deltakere i spillet.

Tradisjonelt har e-sport vært mest utbredt i organisert form i Asia. Siden tusenårsskiftet har populariteten for e-sport økt USA og Europa, med flere store konkurranser. Det arrangeres ofte turneringer og konkurranser over Internett eller i andre mindre datanettverk, på LAN-parties.

Norge
-----

E-sport har også blitt et tilbud som utdanningsprogram på studiespesialisering ved enkelte videregående skoler. Akademiet Norge tilbyr e-sport som et tilbud ved flere av sine videregående skoler. Studieprogrammet tilbys ved Akademiet sine skoler i Kristiansand, Oslo, Ålesund og Sandes. Det er en rekke andre skoler som tilbyr e-sport som toppidrett, som Gausdal vgs, Holmestrand vgs, Kuben vgs og Persbråten vgs. I Trondheim tilbyr Tiller videregående skole e-sport som toppidrett, men også som Idrettsfag. Det vil si at det er likestilt med andre idrettslinjer (fotball, håndball, ski, hopp, friidrett, osv).

Norges første offentlige e-sportssenter åpnet i Sarpsborg i 2018.

### Norske turneringer

Til tross for at svært mange nordmenn holder på med e-sport i organisert eller uorganisert form, har det ikke vært utbredt stor interesse av dekningen av den her til lands før 2012.

Den største kontinuerlige begivenheten for e-sport i Norge i dag er Good Game-ligaen, som er den offisielle norske e-sportligaen og involverer over 3000 spillere i de fem spillene *Counter-Strike 2*, *League Of Legends*, Rocket League, Overwatch 2 og PUBG Battlegrounds. Ligaen består av et divisjonsbasert seriespill der alle møter alle i løpet en sesong og lagene spiller om opprykk og nedrykk mellom divisjonene på samme måte som i fotball. 

Første sesong startet våren 2014 og siden da har det blitt avholdt to sesonger per år. Ligaen har tidligere gått under navnene Logitech G Series, Telenorligaen og Telialigaen. Kampene i den øverste divisjonen sendes på Twitch-kanalen til Gamer.no, men har tidligere blitt sendt på blant annet VGTV, TV 2 og NRK.

Spiller som konkurrerer i *League of Legends*. (2015)

E-sportutøver
-------------

For å lykkes som e-sportsutøver, kreves det mye øvelse og talent. I tillegg til trening og konkurranse, må utøverne jobbe med markedsføring av seg selv og skaffe sponsorer. Mange e-sportsutøvere er gode formidlere og bygger sin egen tilhengerskare gjennom streaming, der de eksempelvis viser frem egne spillferdigheter.

Bredde-e-sport
--------------

E-sport på breddenivå har blitt populært i mange forskjellige arenaer og organisasjoner. Et eksempel er idrettslag, hvor idrettslagene har egne e-sporttilbud på lik linje med andre idretter. Tilbudene eksisterer for å imøtekomme den voksende gaming- og e-sportinteressen blant barn og unge. 

E-sporttilbudene i idrettslag eller andre organisasjoner hvor man samles fysisk inkluderer også en form for fysisk aktivitet eller trening. I Norge finnes det flere organisasjoner som jobber aktivt med å bistå klubber med økt kompetanse og e-sporttilbud, blant annet Bredde E-sport Alliansen, Einherjar, Vestlandet E-sport, Norges E-sportforbund, KRED Norge og Aktive Gamere. Norges største bredde e-sport organisasjon har i januar 2023 over 60 medlemsklubber med et bredde e-sport tilbud.

Referanser
----------

1. ↑  «Det Norske Akademis ordbok». *naob.no*. Besøkt 20. juli 2021.
2. ↑  «Bokmålsordboka | Nynorskordboka». *ordbok.uib.no*. Besøkt 20. juli 2021.
3. ↑  «Toppidrett med E-sport | Akademiet VGS Kristiansand | Akademiet.no». *Akademiet*. 23. august 2019. Arkivert fra originalen 26. august 2019. Besøkt 26. august 2019.
4. ↑  «Medier og kommunikasjon med E-sport | Akademiet.no». *Akademiet*. Arkivert fra originalen 26. august 2019. Besøkt 26. august 2019.
5. ↑  «Studiespesialisering med E-sport | Utdanningsprogram | Akademiet.no». *Akademiet*. Besøkt 26. august 2019.
6. ↑  «Akademiet + E-sport = sant». *Akademiet*. 10. april 2019. Arkivert fra originalen 26. august 2019. Besøkt 26. august 2019.
7. ↑  «Toppidrett E-sport CS:GO». *Gausdal vgs - Esport*. 5. april 2017. Arkivert fra originalen 26. august 2019. Besøkt 26. august 2019.
8. ↑  «Programfaget toppidrett med e-sport». *Vestfold fylkeskommune*. Arkivert fra originalen 26. august 2019. Besøkt 26. august 2019.
9. ↑  «Kuben lanserer e-sport som toppidrett fra høsten 2019!». *kuben.vgs.no* **(norsk)**. Besøkt 26. august 2019.
10. ↑  «E-SPORT – Persbråten toppidrett». Arkivert fra originalen 26. august 2019. Besøkt 26. august 2019.
11. ↑  Magelssen, Vetle Granath (2. mai 2020). «(+) Planlegger Norges største offentlige e-sportssatsing i Sarpsborg». *Sarpsborg Arbeiderblad* **(norsk)**. Besøkt 23. november 2021.
12. ↑  «Gamer.no turneringsoversikt». Besøkt 1. april 2015.
13. ↑  «E-sportutøver». *Utdanning.no* **(norsk)**. Besøkt 23. november 2021.
14. ↑  Scholz, Tobias; Völkel, Lisa; Uebach, Carolin (21. april 2021). «Sportification of Esports - A systematization of sport-teams entering the esports ecosystem». *International Journal of Esports*. 2 **(engelsk)**. 2. ISSN 2634-1069. Besøkt 17. januar 2023.
15. ↑  «Om oss». *E-sportAlliansen* **(norsk)**. Besøkt 17. januar 2023.

Eksterne lenker
---------------

* Utdanning.no

|  |  |
| --- | --- |
| Oppslagsverk/autoritetsdata | Store norske leksikon **·** Nationalencyklopedin **·** GND **·** LCCN **·** NDL **·** NKC
 |

Portal: Videospill